Komunikácia a jej rozdelenie

Jednou z potrieb ľudskej spoločnosti od počiatku jej vzniku jej vzniku je potreba dorozumievať sa. Spolužitie si jednoducho vyžaduje odovzdávanie informácií – komunikáciu. Slovo komunikácia pochádza z latinského slova *communicatio* a znamená prenos informácií prostredníctvom znakových systémov. Variabilnosť komunikácie je spôsobená nielen samotným ľudským faktorom, ale aj okolitým svetom, teda podmienkami, v ktorých sa odohráva. Komunikácia sa môže posudzovať na rôznych úrovniach

1. intrapersonálna: je to komunikácia človeka so samým sebou. Sú to naše vnútorné monológy, vďaka ktorým spracovávame nové informácie, hľadáme riešenia konfliktných situácií a pod.,
2. interpersonálna: je to komunikácia odohrávajúca sa medzi dvomi alebo aj tromi osobami, charakteristické je spoločné zdieľanie kontextu. Prítomný je v nej dialóg, so striedaním rolí hovoriaceho a počúvajúceho,
3. skupinová: prebieha v uzavretej a hierarchicky usporiadanej skupine, charakteristická je prítomnosť dialógu so striedaním rolí poslucháča a hovoriaceho za prítomnosti vodcu – autority, ktorý má právo usmerňovať komunikáciu,
4. medziskupinová: uskutočňuje sa medzi skupinami, za predpokladu dodržiavania vopred dohodnutých pravidiel,
5. organizačná: komunikácia sa odohráva vo veľkých skupinách, akými sú rôzne organizácie (školy, úrady ...). Panuje tu dôsledná hierarchia. Samotný komunikačný proces má často písomný charakter, možnosť dialógu je značne obmedzená. Typické pre tento typ komunikácie sú hlavne zápisnice, dotazníky a rôzne formuláre. Jej hlavnými znakmi sú inštitucionalizácia a formalizácia.
6. celospoločenská: komunikačné procesy sú prístupné mnohým členom spoločnosti, charakteristická je ich jednosmernosť (od podávateľa k príjemcovi). Vytráca sa možnosť dialogizácie a má nízku spätnú väzbu.

Súčasťou tohto typu komunikácie sú:

* verejná komunikácia: (politické mítingy, verejné prednášky ...),
* mediálna komunikácia: uskutočňuje sa prostredníctvom masových médií a charakteristický je odlišný kontext podávateľa a prijímateľa, ktorý je početný, rozptýlený, bez hierarchie a sociálnych väzieb.

Epochy vo vývoji komunikácie možno členiť nasledovne:

* epocha znamení a signálov,
* epocha reči a jazyka,
* epocha písania,
* epocha tlače,
* epocha masovej komunikácie.

Súčasná postmoderná spoločnosť využíva k masovej komunikácii stále viac technických prostriedkov a zariadení. Od telegrafu a telefónu sa dopracovala až k mobilným komunikačným zariadeniam. Aktuálne preto možno hovoriť o období mobilnej komunikácie.

V rámci mediálnych štúdií rozlišujeme štyri modely komunikácie.

1. lineárny model komunikácie,
2. rituálový model komunikácie,
3. propagačný model komunikácie,
4. príjmový model komunikácie.